38 साल पहले हिन्दी कथासम्राट के विशेषण से भूषित महान उपन्यासकार-कहानीकार-पत्रकार प्रेमचंद की जन्मशती वर्ष के अवसर पर भारत के विश्वविश्रुत और अत्यंत ऐतिहासिक सोन नद अंचल के प्रतिनिधि समाचार-विचार पत्र सोनमाटी ने विशेषांक का प्रकाशन किया था। तब बिहार के सीमांत पर्वतीय जिले रोहतास के छोटे से शहर डेहरी-आन-सोन से एक-एक कर हजारों छोटे-छोटे अक्षरों व वर्णों (टाइपों) को हथेली पर जोड़कर अखबार के पन्ने तैयार करना और ट्रेडिल मशीन के सहारे अपने समय के हिसाब से एक स्तरीय साप्ताहिक का प्रकाशन बहुत बड़ी बात थी। यह पत्रकारिता-प्रकाशन की दृष्टि से पथरीली ऊसर भूमि को पाषाण युगीन औजारों से अनवरत सघन श्रम के ही बूते खेती योग्य जमीन में बदलने का उपक्रम था। 38 साल पहले कथासम्राट प्रेमचंद की सौवीं जयंती पर प्रकाशित सोनमाटी का बहुचर्चित प्रेमचंद जन्मशती विशेषांक हिन्दी साहित्य और पत्रकारिता जगत की धरोहर है। उस अंक की झलक प्रस्तुत करते हुए सोनमाटीडाटकाम मुंशी प्रेमचंद को उनकी जयंती (31 जुलाई) पर आदर के साथ अपनी श्रद्धा अर्पित कर रहा है।